
B7‑0097/2011
Europa-Parlamentets beslutning om EU 2020

Europa-Parlamentet,

–
der henviser til Kommissionens meddelelse "Europa 2020: En strategi for intelligent, bæredygtig og inklusiv vækst",

– 
der henviser til Rådets og Kommissionens redegørelser om EU 2020-strategien – flagskibsinitiativer,

– 
der henviser til Kommissionens anbefalede ti vigtigste aktioner,

– 
der henviser til Kommissionens meddelelse "Årlig vækstundersøgelse: En hurtigere samlet EU-løsning på krisen,

–
der henviser til formandskabets konklusioner fra Det Europæiske Råds møde den 17.-18. juni 2010,

–
der henviser til Det Europæiske Råds uformelle møde den 11. februar 2010, 

–
der henviser til den offentlige høring om EU 2020, som Kommissionen har lanceret, og resultatet heraf (SEK(2010)116), 

–
der henviser til Kommissionens evaluering af Lissabonstrategien (SEK(2010)114),

–
der henviser til Det Europæiske Råds dokument "Syv skridt, for at den europæiske strategi for vækst og beskæftigelse kan levere resultater",

–
der henviser til sin beslutning fra juni 2010 om EU 2020-flagskibstiltagene,

–
der henviser til Europa-Parlamentets beslutning af 10. marts 2010 om EU 2020,

– 
der henviser til Kommissionens meddelelse "Årlig vækstundersøgelse: En hurtigere samlet EU-løsning på krisen

– 
der henviser til akten for det indre marked, offentliggjort den 16. december 2010,

–
der henviser til forretningsordenens artikel 110, stk. 2,
Generelle bemærkninger 
1.
bemærker, at EU 2020-strategiens mål først og fremmest er at bringe EU gennem en økonomisk genopretning til en bæredygtig og konkurrencedygtig fremtid; 

2.
understreger behovet for at fokusere på EU's komparative økonomiske fordele for at sikre, at EU 2020 lykkes, og at en EU-merværdi opnås;

3.
understreger behovet for at konsolidere alle Kommissionens analyser efter offentliggørelsen af dens oprindelige høring, herunder den årlige vækstundersøgelse, overordnede mål, beskæftigelsesretningslinjerne og ti prioriterede indsatsområder, for at sikre en sammenhængende, fokuseret, vellykket tilgang og for at undgå samme skæbne som Lissabonstrategien;

4.
glæder sig over akten for det indre marked som et centralt politisk initiativ til at understøtte grundlaget for EU 2020-målene og flagskibsinitiativerne; 

Styring af 2020-strategien og overordnede mål

5.
glæder sig over offentliggørelsen af den årlige vækstundersøgelse, herunder fokus på behovet for, at medlemsstaterne hurtigere sætter gang i arbejdsmarkedet og får ledige tilbage i arbejde; støtter opfordringerne til medlemsstaterne om fortsat at gennemføre strukturelle reformer for at styrke forskning og innovation, udnytte SMV'ernes potentiale og internationalisering samt fremme teknologiske fremskridt;

6.
understreger den afgørende rolle, som relanceringen af det indre marked spiller for at nå målene for vækst og konkurrenceevne i EU 2020-strategien; mener, at omfattende vejledning fra højeste politiske plan er afgørende for relanceringen af det indre marked; anmoder om, at Det Europæiske Råds forårsmøde omfatter en drøftelse af situationen i forbindelse med relanceringen af det indre marked, underbygget af en overvågningsproces, hvorigennem resultaterne af delmål kan vurderes; 

7.
opfordrer medlemsstaterne til at tage det indre marked til sig ved at fastsætte deres mål og udvikle deres dagsorden i overensstemmelse med det indre markeds prioriteringer; 

8.
glæder sig over Kommissionens tilsagn i den årlige vækstundersøgelse til at prioritere og fremrykke det indre marked; anbefaler, at formanden for Kommissionen påtager sig et større ansvar på de områder, hvor EU har kompetence eller delt kompetence til at bistå med at koordinere medlemsstaternes indsats og politiske vilje for fuldt ud at gennemføre og håndhæve det indre markeds politikker, foranstaltninger og overholdelse af eksisterende bestemmelser;

9.
fremhæver det begrænsede antal prioriterede aktioner, som vil blive udvalgt af Europa-Parlamentet i dets tre initiativbetænkninger om akten for det indre marked, der bør vedtages af medlovgiverne inden den 31. december 2012 – 20-årsdagen for det indre marked; dette ville udgøre det første trin i EU 2020-strategien og sikre en klar og ambitiøs vision baseret på politisk lederskab og ejerskab, engagement og koordinering;

10.
mener, at udvikling af intelligente og koordinerede investeringer i realøkonomien, herunder investeringer i forskning og udvikling, vedvarende energi, tværnationale transportnet og det digitale indre marked skal spille en central rolle i at bringe EU tilbage på sporet med bæredygtig og konkurrencedygtig vækst på lang sigt;

11.
opfordrer Kommissionen og medlemsstaterne til at nedbringe bureaukratiet og den administrative byrde for SMV'er og fuldt ud gennemføre "Small Business Act";

12.
henleder opmærksomheden på den rolle, som smart regulering kan spille i at forbedre de lovgivningsmæssige rammer for virksomhedernes aktiviteter; mener, at forslagene deri kan bidrage til at skabe et stærkt erhvervsklima, der fremmer vækst og innovation, men bemærker, at alle parter i lovgivningsprocessen er nødt til at tage ansvaret for at producere mere effektive og mindre komplicerede bestemmelser;

13.
opfordrer til, at medlovgiverne hurtigt vedtager EU-patentet for at styrke innovation og konkurrenceevne i Den Europæiske Union og for at spare 250 mio. EUR om året;

14.
glæder sig over lanceringen af en omfattende revision af de offentlige indkøb, som fremhæver behovet for reformer; opfordrer medlemsstaterne til at prioritere dette højt, især ved at give SMV'er adgang;

15.
opfordrer til dedikerede budgetter til offentlige indkøb af innovative produkter og tjenester for at skabe mindst 10 mia. EUR om året til innovationer, som forbedrer offentlige tjenester;

16.
glæder sig over, at Den Europæiske Union har gjort en indsats for at løse de spørgsmål, som har undergravet stabilitets- og vækstpagten og ført til den nuværende ekstreme finanspolitiske situation i adskillige medlemsstater; understreger, at det er alle medlemsstaters ansvar at udøve budgetdisciplin, og at en fuldstændig ansvarlig og gennemsigtig EU-ramme kan bidrage til sundere offentlige finanser og en stærkere evne til at imødegå fremtidige kriser;

17.
erkender, at et stærkt og konkurrencedygtigt euroområde er i alle EU-medlemsstaters interesse; understreger ikke desto mindre, at enhver reform fuldt ud skal tage hensyn til behovene både i euroområdet og i de medlemsstater, som endnu ikke er medlem af euroområdet, eller som ikke har planer om at blive medlem heraf;

18.
anbefaler, at EU bør fremme og tilskynde til mere egenkapitalfinansiering for SMV'er, enten gennem risikovillig kapital eller udstedelse af aktier, og mindre afhængighed af gæld;

19.
opfordrer indtrængende til, at EU's finanscentre fremmes og forbliver konkurrencedygtige på globalt plan med henblik på at nå 2020-målene;

20.
mener, at medlemsstaterne bør tilskyndes til at prioritere bekæmpelse af arbejdsløshed og forebyggelse af langvarig udelukkelse fra arbejdsmarkedet højest i deres nationale reformprogrammer; dette bør kombineres med foranstaltninger til at sikre mere jobskabelse, bedre job og udstrakt grad af beskæftigelse af høj kvalitet på mellemlang og lang sigt;

21.
opfordrer til, at Europa 2020-strategien udtrykkeligt fremmer optagelsen af ældre arbejdstagere på arbejdsmarkedet for at modvirke de demografiske ændringers negative virkninger; medlemsstaterne bør tilskyndes til at nå dette overordnede mål ved at fremme forlænget arbejdsliv, udvikle mere fleksible arbejdsmarkeder, støtte atypiske kontrakter og opfordre ældre til at forblive aktive på arbejdsmarkedet i længere tid; endvidere vil fremme af ordninger til livslang læring og forebyggende sundhedsydelser kombineret med ældre arbejdstageres erfaring og viden bidrage positivt til EU's genopretning og fremtidige vækst;

22.
mener, at det er vigtigt, at pensionsordningers bæredygtighed går ud over rent skattemæssige overvejelser; den private opsparingsrate, beskæftigelsesfrekvensen og den forventede demografiske udvikling spiller også en betydelig rolle i at sikre de sociale sikringsordningers bæredygtighed;

23.
opfordrer til en mere effektiv og gennemsigtig forvaltning af den europæiske socialfond, som er et vigtigt instrument til opnåelse af målsætningerne for beskæftigelse, der er fastlagt i EU 2020-strategien og vedtaget af medlemsstaterne; kræver, at den europæiske socialfond fortsat skal holdes inden for rammerne af forordningen om generelle bestemmelser for Samhørighedsfonden;

24.
understreger, at de nationale parlamenter, regionale og lokale myndigheder og civilsamfundet i højere grad skal inddrages og høres regelmæssigt;

25.
understreger, at Europa-Kommissionen og Rådet bør respektere subsidiaritetsprincippet, når der fastsættes politiske retningslinjer; 

Flagskibsinitiativer

Flagskibsinitiativet "Kvalifikationer og job"

26.
understreger betydningen af at gennemføre prioriteringerne i akten om det indre marked, som vil fremme jobskabelsen; støtter især gennemførelsen af den europæiske referenceramme for kvalifikationer og det planlagte lovgivningsmæssige initiativ til reform af faglige kvalifikationer for at sikre gensidig anerkendelse af faglige kvalifikationer; opfordrer til en evaluering af gennemførligheden af et europæisk erhvervspas, som sikrer beskyttelse af personoplysninger, og oprettelsen af et europæisk kvalifikationspas, der ville medføre en betydelig forbedring af mobiliteten for arbejdstagere;

27.
understreger behovet for at mindske byrderne for SMV'er og den overdrevne fokus på arbejdstagernes rettigheder i det nuværende økonomiske klima, der afholder virksomhederne fra at ansætte flere arbejdstagere og dermed mindsker vækstpotentialet;

28.
mener, at kvalifikationer skal udvikles for at modernisere de traditionelle erhverv, herunder fiskeri og familiebrug, som bidrager til dannelsen af indkomst i små samfund ved at yde støtte til familieejede SMV'er, der er fuldt på linje med prioriteringer i EU 2020 vedrørende beskæftigelse og inklusiv vækst;

29.
støtter foranstaltninger til fuldt ud at gennemføre direktivet om tjenesteydelser og direktiverne vedrørende varepakken for at skabe endnu flere arbejdspladser;

Flagskibsinitiativet "Digital dagorden"

30.
glæder sig over Kommissionens forslag til afgørelse om oprettelse af det første program vedrørende radiofrekvenspolitik; udtrykker bekymring over, at Kommissionen skal tage en velovervejet tilgang, snarere end at fremskynde denne komplekse, men afgørende politik vedrørende frekvensharmonisering; 

31.
understreger behovet for straks at gennemføre det digitale indre marked, som lider under opsplitningen, især hvad angår copyrightafgifter; understreger, at gennemførelsen af det digitale indre marked er en presserende prioritet, der hurtigt vil fremme mere grænseoverskridende handel og jobskabelse;

32.
understreger betydningen af ikt-sektoren for Europas økonomi og dens afgørende rolle for investeringer i forskning og udvikling, som skal forbedres yderligere, hvis EU skal konkurrere med USA;

33.
understreger, at højhastighedsbredbånd er en uundværlig katalysator for det digitale indre marked; opfordrer medlemsstaterne til at prioritere åbning af net for konkurrence og tilskynde til nytilkomne operatører i henhold til betingelserne i de nye rammebestemmelser for telekommunikation; 

Flagskibsinitiativet "Innovation i EU"

34.
glæder sig over den nyligt offentliggjorte høring om offentlige indkøb; understreger det enorme uudnyttede potentiale for offentlige indkøb i forbindelse med fremme af innovative produkter og tjenesteydelser og betydningen af at finansiere innovative virksomheder;

35.
understreger den afgørende rolle, som standardisering spiller for at fremme innovation og energieffektive løsninger; afventer utålmodigt den lovgivningsmæssige reform af standardiseringsrammen fra Kommissionen;

36.
fremhæver den afgørende rolle, som Europas universiteter spiller; støtter et uafhængigt karaktersystem for innovative universiteter; understreger betydningen af at begrænse bureaukratiet og hindringerne for forskeres mobilitet, herunder pensionsrettigheder for at sikre, at de kan frembringe ideer og innovative løsninger og teknologier fra andre innovative økonomier til Den Europæiske Union; 

37.
understreger betydningen af forskning i medicinalsektoren, der kombineret med innovative applikationer vil fremme af vækst og velfærd i et aldrende samfund; støtter et tæt samarbejde mellem universiteters forskningsafdelinger og medicinalindustrien for at skabe produkter og tjenesteydelser, som borgerne i EU hurtigst muligt vil have brug for i løbet af det næste årti;

38.
støtter de europæiske innovationspartnerskaber for at mobilisere europæiske, nationale og regionale, offentlige og private aktører bag veldefinerede mål, for at Europa kan blive ledende på verdensplan; opfordrer til yderligere partnerskaber inden for områder såsom energi, "intelligente" byer og mobilitet, vandeffektivitet, ikke-energi råstoffer og bæredygtigt og produktivt landbrug;

39.
afventer utålmodigt vedtagelsen af EU-patentet og forslag til en europæisk vidensmarked for patenter og licenser, der yderligere kan styrke innovation;

40.
fremhæver FP7's centrale rolle og behovet for at mindske bureaukratiet i denne henseende; 

41.
støtter forslagene til en "resultattavle for forsknings- og innovations-EU" og tjekliste for funktionerne for vellykkede innovationssystemer, som er afgørende for at fremme innovation i Den Europæiske Union; opfordrer til en årlig innovationskongres for at måle de fremskridt, der gøres i denne forbindelse;

Flagskibsinitiativet "Unge på vej"
42.
støtter udviklingen af et "kort for Unge på vej" for yderligere at øge mobiliteten for unge i Den Europæiske Union; er stærkt engageret i ungdomsprogrammer, herunder Erasmus og Leonardo, der tilskynder unge til at være mere mobile ved at studere og arbejde i andre EU-medlemsstater, hvorved de bliver mere beskæftigelsesegnede og kvalificerede, samtidig med at de bidrager til den økonomiske vækst i Den Europæiske Union;

43.
mener, at fremme af yderligere uddannelse absolut skal fremmes, mens væsentlige faglige og praktiske karrierer ikke bør modvirkes af Kommissionen med henblik på at undgå mangler i den europæiske økonomis sektorer, hvor der er konstant efterspørgsel efter arbejdskraft;

44.
insisterer på vigtigheden af at hjælpe unge iværksættere til at oprette virksomheder, afventer utålmodigt Kommissionens nye europæiske mikrofinansieringsfacilitet "Progress" for at yde finansiel støtte til at nå dette mål;

Flagskibsinitiativet "Platform mod fattigdom"

45.
minder Kommissionen om, at medlemsstaterne er forpligtet til at bekæmpe fattigdom og sikre, at der bliver draget omsorg for sårbare grupper; understreger, at medlemsstaterne har deres egne, specielt skræddersyede mål og ordninger på plads for at mindske fattigdommen og drage omsorg for de mest sårbare i samfundet;

46.
mener, at en videreførelse af den territoriale samhørighed med særlig vægt på grænseoverskridende og interregionalt samarbejde stadig er et instrument til fjernelse af regionale forskelle i EU, understreger, at denne politik bør være enkel, gennemsigtig og give EU en merværdi;

Flagskibsinitiativet "Et ressourceeffektivt Europa"

47.
glæder sig over forsøgene på klimakonferencen i Cancún på at tackle klimaændringerne; støtter forpligtelsen til at reducere emissionerne yderligere, dog kun hvis dette også gøres af andre;

48.
opfordrer medlemsstaterne til at overveje at udvikle deres kapacitet for atomkraft sammen med nye grønne teknologier som et ligeså fordelagtigt middel til at opfylde EU's forpligtelse til reducerede kulstofemissioner;

49.
opfordrer medlemsstaterne til at afkorte godkendelsesprocedurer for at fremskynde udviklingen af vedvarende energikilder; 

50.
anerkender betydningen af naturressourcer gennem bevaring af biodiversitet og levesteder; understreger betydningen af den 10-årige plan, som blev vedtaget i Nagoya, om at opfylde målene i konventionen om den biologiske mangfoldighed;

51.
mener, at EU har behov for et velfungerende, sammenhængende og liberaliseret indre marked for energi, og at der er behov for betydelige investeringer for at modernisere og udvide vores eksisterende energiinfrastruktur for at lette udvekslingen af kulstoffattige energikilder mellem medlemsstaterne; understreger vigtigheden af at diversificere energikilderne for at sikre EU's forsyningssikkerhed; understreger dog, at markedet skal stå for hovedparten af udgifterne til finansiering af denne infrastruktur, men erkender, at nogle projekter ud fra en forsyningssikkerhedsmæssig synsvinkel kan gøre det nødvendigt med offentlige finanser, hvis de ikke er i stand til at tiltrække tilstrækkeligt med midler fra den private sektor;

Flagskibsinitiativet "En industripolitik for en globaliseret tidsalder"

52.
understreger, at det haster med at reducere omkostningerne ved lovgivning for virksomheder i Europa for at gøre det muligt for virksomhederne at vokse i tillæg til lettere adgang til kredit og styrket internationalisering af SMV'er;

53.
understreger betydningen af indrapportering om EU's og medlemsstaternes konkurrenceevne, industripolitik og resultater på årsbasis for at fremme væksten; anerkender transportpolitikkens afgørende rolle som et middel til at nå målene i EU 2020-strategien, da den i væsentlig grad bidrager til fornyelse af vækst og gennemførelse af det indre marked og har en vigtig økonomisk, social og territorial samhørighedsrolle;

54.
understreger, at skabelsen af et indre marked for alle transportsektorer, liberalisering af cabotagekørsel, effektiv samordnet modalitet, et fælles europæisk reservationssystem og styrkede passagerrettigheder er foranstaltninger af afgørende betydning for intelligent, bæredygtig og inklusiv vækst og bør blive en nyttig del af EU's overordnede 2020-strategi;

55.
understreger, inden for rammerne af den nye strategi, betydningen af arbejdet på TEN-T-nettet og TEN-T-retningslinjerne med henblik på at udvikle et effektivt, multimodalt og omfattende EU-transportnet (bl.a. ved at behandle spørgsmål om manglen på hensigtsmæssig infrastruktur, tilgængelighed og lav interoperabilitet mellem forskellige dele af EU), for at fjerne flaskehalse og udfylde de manglende led i kæden, især i grænseoverskridende sektioner og forbindelser mellem de østlige og vestlige medlemsstater;

